Татарстан Республикасы Азнакай муниципаль районы

өстәмә белем бирү муниципаль бюджет оешмасы

“Азнакай шәһәре балалар иҗат үзәге”

**МАСТЕР – КЛАСС “МӘКТӘПНЕҢ ТУГАН ТӨБӘКНЕ ӨЙРӘНҮ МУЗЕЕНДА ЭЗЛӘНҮ ЭШЕ ҺӘМ АНЫҢ ЯШЬ БУЫНГА**

**ТӘРБИЯ БИРҮДӘ ӘҺӘМИЯТЕ”**

**Әзерләде һәм үткәрде**

**өстәмә белем бирү педагогы**

**Кашапова Фирүзә Фәнил кызы**

**2021 ел**

***МАСТЕР – КЛАСС “МӘКТӘПНЕҢ ТУГАН ТӨБӘКНЕ ӨЙРӘНҮ МУЗЕЕНДА ЭЗЛӘНҮ ЭШЕ ҺӘМ АНЫҢ ЯШЬ БУЫНГА***

***ТӘРБИЯ БИРҮДӘ ӘҺӘМИЯТЕ”***

*“Әдәби туган як” берләшмәсе җитәкчесе, өстәмә белем бирү педагогы*

***Кашапова Фирүзә Фәнил кызы***

Балаларның акыл үсеше, фикерләү дәрәҗәсе, психик һәм рухи дөньясы төрле-төрле, шуңа күрә һәр балага шәхси якын килеп эшләгәндә генә, аның үзенә генә хас булган үсеш дәрәҗәсе үзенчәлекләрен, табигый мөмкинлекләрен билгеләргә һәм сәләтен ачарга мөмкин. Мәктәптә эшләү дәверендә мин шуңа инандым: һәр сыйныфта да сәләтле, кызыксынучан балалар була, бары тик аларны вакытында барлап, сәләтләрен тиешле юнәлештә үстерүне оештыра белергә генә кирәк. Бигрәк тә зур сыйныф укучыларына кирәк мондый ярдәм.

Шушы максатны күздә тотып, мин укучыларны “Әдәби туган як түгәрәге”нә тупладым. Шигырь, хикәя язу, сәнгатьле уку күнекмәләрен үстерү эше белән шөгыльләнгәннән соң, 8-9 нчы сыйныфта бу балаларны фәнни-тикшеренү эшенә тартырга уйладым.

Фәнни эшкә тотыныр алдыннан, гадәттә, шундый сораулар туа:

1. Теманы ничек сайларга?

2.Теманың актуальлеген ничек нигезләргә?

3. Ничек итеп материал тупларга?

4.Нинди әдәбият өйрәнергә?

5.Эшнең структурасы нинди булырга тиеш?

6. Фәнни эшнең текстын ничек язарга, аны ничек формалаштырырга?

7. Эшне яклау ничек булыр?

Бу эшкә үзе теләк белдергән һәм әдәбият, тарих, музей эшчәнлеге белән кызыксынган балаларны тупладым. Алар белән фәнни эшчәнлегебезнең түбәндәге **бурычларын** билгеләдек:

1. Фәнни хезмәтнең темасын сайлау, максат-бурычларны билгеләү.
2. Чыганаклар белән эшләү тәртибен аңлату.
3. Фәнни хезмәтнең кереш, төп һәм йомгаклау өлешләрен язарга өйрәтү.
4. Аны бәяләргә өйрәтү: бәяләмәне кыскача гына тезислар ярдәмендә яза белү күнекмәләрен булдыру.
5. Фәнни хезмәткә презентация ясау һәм аны якларга өйрәтү.

Фәнни-тикшеренү эшенә керешкәнче, әзерлек эшләре алып барам, аннан соң фәнни-тикшеренү эшчәнлеге башлана. Ул берничә **этаптан** тора:

**Беренче этап:** фәнни-тикшеренү эшен башкару юлларын, кайбер кыен якларын (мәсәлән, чыганакларны эзләп табу), үз фикереңне ачык итеп аңлата белү һәм башка кешеләрнең (галимнәрнең) фикерен үзеңнеке итеп тәкъдим итүнең (плагиатлыкның) фән этикасы нормаларына каршы килүе турында төшендерү. Чыганакларны туплау, системага салу.

**Икенче этап:**теманы ачу өчен кирәк булган төп материалларны эзләп табу.

**Өченче этап:** фәнни эшнең планын төзү, материаллар белән танышу.

**Дүртенче этап:** фәнни хезмәтнең **кереш өлешен** язу: актуальлек, төп максатлар, бурычлар.

**Бишенче этап:** табылган фәнни хезмәтләрне укып анализлау эше.

**Алтынчы этап: төп** **өлеш** теоретик hәм практик өлешләргә бүленә. Төп өлештә укучы үзе җыйган фактик материалга фәнни анализ ясый hәм hәр бүлек саен тикшеренүләрнең нәтиҗәләрен күрсәтеп бара.

**Җиденче этап:** Йомгакта укучы тикшеренү барышында алынган теоретик hәм практик нәтиҗәләрне яза, тик ул hәр бүлекнең нәтиҗәләрен санап чыгу гына түгел, ә эшнең гомумиләштерелгән нәтиҗәләре булырга тиеш. Шул ук вакытта аларның кыска hәм төгәл булулары зарури. Димәк, төп өлешне укымыйча да, йомгак аркылы эшнең асылы аңлаешлы булуы шарт. Аның күләме 2-5 бит тирәсе булырга мөмкин.

**Сигезенче этап:** төп эшләр башкарылганнан соң, укучылар тупланган материалларны берләштереп, фәнни эшне компьютерда җыялар. Аны эчтәлеген,бизәлешен (титул битенең язылышы, кулланылган әдәбият исемлеге һ.б.) тикшерү.

**Тугызынчы этап:** **фәнни хезмәтне яклау** кайчакта аны язуга караганда да кыенрак, диләр кайбер укучылар. Монда беркадәр дөреслек тә бар, әмма укытучы ярдәме белән алар бу эшне дә җиңел башкарачаклар. Әзер хезмәтнең кереш, төп һәм йомгаклау өлешләреннән төп фикерләрне кыска гына итеп язып алырга туры киләчәк, моны абзацларга бүлеп эшләгәндә тагын да җиңелрәк булачак. Укучының чыгышында ни өчен шушы тема сайлап алынуы, аның актуальлеге, әһәмияте күрсәтелә, төп чыганаклар белән таныштырыла, тикшеренү нәтиҗәләре күрсәтелә. Чыгыш төгәл, конкрет булырга тиеш.

Тагын шунысын әйтеп үтәсе килә, укучылар чыгышны кәгаздән укырга тиеш түгел, ә үзе яттан сөйли белергә һәм сорауларга кыска, төгәл җавап бирә белергә тиеш. Жюри әгъзалары моңа нык игътибар итәләр. Җиңеп кайтканнан соң фәнни – тикшеренү эшләренең тәртибен белеп эшләсәң, бернинди кыенлыгы юк икәнлегенә инандык, шуңа фәнни – гамәли конференцияләрдә еш катнашабыз һәм җиңүләр яулыйбыз, уңышларга ирешәбез.

Үз хезмәтләренә югары бәя алып тора укучыларым. Бу, беренче чиратта, “Әдәби туган як” түгәрәгенә йөрүчеләр. Алар 2017-2018 нче уку елында “Туган якны яшь тикшерүче - өйрәнүче” номинациясендә районыбызда сәләтле балалар өчен район башлыгы тарафыннан булдырылган “Чулпан”премиясе лауреаты дигән мактаулы исемгә лаек булдылар. “Туган төбәкне өйрәнү” музеенда “Минем нәсел шәҗәрәсе”, “Азнакаем тарихы”, “Төбәгем диалектлары һәм аларның матур әдәбиятта чагылышы”, “Минем бабам –сугыш ветераны”, “Әбием – намуслы тыл хезмәткәре”, “Туган ягымның халык авыз иҗаты”, “Мәктәбем тарихы”, “Нәселем тамырларын истә тотып...” темаларына эзләнү эшләре үткәрелде **(нәсел агачын күрсәтү, үземнекен үрнәк итеп күрсәтү зур этәргеч булуын әйтү).** 2018 нче елда ТР Иҗтимагый палатасы ,“УМАЙ” Идел буе академиясе белән берлектә укучылар өчен **“Минем төбәгем язмышында минем нәселем язмышы”** (“Судьба моего рода в судьбе моего края”) регионара генеалогик тикшеренүләр бәйгесендә укучым Сәхипгәрәев Фәрхәд үзенең фәнни – эзләнү эше белән **II дәрәҗә җиңүче Дипломына** лаек булды. Шуны да әйтергә кирәк: районыбыздан катнашкан бердәнбер эш иде ул.

Безнең музейда Азнакаебызның күренекле кешеләренә багышланган бик бай бүлек бар. Фәнни – эзләнү эшләре язган вакытта бу бүлектәге материалллар – яхшы ярдәмчеләр. Шундый эшләребезнең берсе районыбыз тарихында якты эз калдырган, татар шигъриятенә зур өлеш керткән якташ шагыйребез Илдус Гыйләҗевка багышланды. Бу эзләнү эшебезне язганда ул әле исән иде... кызганыч, аяусыз үлем аны быел безнең арадан мәңгелеккә алып китте. Аның белән музейда очрашулар, әдәби кичәләр үткәргәндә тупланган материалларның файдасы зур булды. Район күләмендә үткәрелгән **Азнакай төбәгенә багышланган фәнни-гамәли конференциядә *“Илдус Гыйләҗев шигъриятенең ике таҗы”*** дигән эше белән укучым призлы урын алды, алай гына да түгел, бу эш И.Гыйләҗев кебек шигырләр язарга этәргеч бирде, илһамландырды. Ике кызым яшь шагыйрәләр булып танылды: икесе дә “Яшь шагыйрь”номинациясендә районыбызның “Чулпан” премиясе һәм республикабызның Клара Булатова исемендәге мәртәбәле премия лауреатлары булдылар. Шигырьләре, фәнни эшләре республика, район басмаларында күп басылды (өстәлдә һәм слайдларда күрәсез).

**Ассызыклап** шуны әйтәсе килә: фәнни эш белән шөгыльләнү укучыны күп нәрсәгә өйрәтә: уйлау мөмкинлекләре киң ачыла, логик фикерләү дәрәҗәсе үсә, төрле чыганаклар белән мөстәкыйль эшләргә, төрле чыгышлар ясарга өйрәтә. Ә иң кыйммәте – аларда үз нәтиҗәләрен күргәннән соң иҗат дәрте кабынуы, минемчә.

Мастер – классым музейда эзләнү эшенең яшь буынга тәрбия бирү кирәклегеннән читкә китмичә, музей экспонатлары, андагы тарихи әйберләр тузанланып ятарга тиеш түгел, балаларга рухи тәрбия бирүдә, аның рухи байлыгын үстерүдә, гомумән тәрбияләүдә дә мөһимлегенә басым ясыйсым килә. Ул аларны танып – белү аша эзләнә, үзен баета, тирә – юньгә башка күзлектән карый башлый. Шуны истә тотып, түгәрәк дәресләремдә кечкенә генә эзләнү эшләре аша фәнни- гамәли эшләр башкаруга, проектлар төзүгә барып җитәбез. **(Проект эше нәтиҗәсе буларак, китап – җыентыкны күрсәтү).** Әйдәгез, без дә шундый эш эшләп алыйк:

* Сезнең алдыгызда тылсымлы тартмалар, аларны ачар өчен сез тышлыкка язылган шигырь яки җыр юлларындагы төшеп калган сүзне эзләп табарга тиеш:

1 нче тартмада – кечкенә агач кисмәк (агач чиләк) *он, тоз,су салу, тозлау өчен*

***Табышмак****: Озын, яшел — түтәлдә,*

*Сары, тозлы —* ***кисмәктә.*** *(Кыяр)*

2 нче тартмада – чабаталар

***Җырдан өзек:***

*Кичәләрдә гармун уйный,  
Яшь егет ниләр уйлый?  
Чибәр кызлар аңа карап,  
Елмаеп, биеп туймый.*

*Кушымта: Әй,* ***чабата,*** *тула оек,  
Әйт, җанашым, нигә боек?  
Әйдә әле биергә, нигә ялгыз йөрергә —  
Әйдә, җаный, әйдә, җаный, биергә!*

3 нче тартмада – **чокыр – таба** *(ризык пешерү өчен, төзелештә форма ясау өчен, гипс)*

***Җырдан өзек:***

*Вак-вак итеп турап, яшь киленнәр*

***Таба****ларда сине биетә;*

*Кайнар боткаң ашап, эшчән ирләр*

*Тәннәренә җылы йөгертә. Йодрык кадәрле.*

*Йомры гәүдәле,*

*Ак тәнле,*

*Эх! Бигрәк тәмле бәрәңге!*

**Сораулар:**

1. Бу тарихи экспонатлар нинди материалдан эшләнгән?

2. Кайсы чорда кулланылган?

3. Ни өчен кулланылган?

4. Кем кулланган?

5. Хәзерге вакытта бу предметны нәрсә алыштыра (аналогы бармы)?

6. Тагын нинди өстәмә мәгълүмат бирә аласыз?

Бу эшне төркемнәрнең ярышы формасында оештырсаң, тагын да кызыклырак була, укучыларда күбрәк белү һәм җиңү теләге уяна.

Халкыбызның милли байлыклыры, сәнгатебезнең һәм әдәбиятыбызның милли ядкәрләре озын гомерле, кадерле булсын дисәк, мәктәпләрдә эшләп килүче туган төбәкне өйрәнү музейларында эзләнү эшен җанландыруга, фәнни – тикшеренү эшләрен киң җәелдерүгә укучыларны тарту, милли байлыгыбызны өйрәнүгә һәм саклауга кызыксыну уяту – яшь буынга тәрбия бирүдә иң мөһим чара, минемчә.

Әйе, музей – тарих чыганагы гына түгел, тәрбия учагы да.