Татарстан Республикасы Азнакай муниципаль районы

өстәмә белем бирү муниципаль бюджет оешмасы

“Азнакай шәһәре балалар иҗат үзәге”

**Эшлекле уен “Экспонатлар нәрсә сөйли”**

**Әзерләде һәм үткәрде**

**өстәмә белем бирү педагогы**

**Ракипова Рәмилә Равил кызы**

**2021 ел**

**Эшлекле уен “*Экспонатлар нәрсә сөйли”***

Үткәрә: *“Музей дуслары”түгәрәге җитәкчесе Ракипова Р.Р*

Катнаша: *“Музей дуслары” түгәрәге членнары*

Максат*: укучыларга патриотик тәрбия биргәндә музей материалларын файдалану*

*(Укучылар 2 комадага бүленәләр)*

*Җиһазлау: электрон такта.*

*Уен барышы:*

Хәерле көн, хөрмәтле кунаклар, кадерле укытучылар! “*Экспонатлар нәрсә сөйли” исемле* эшлекле уеныбызны башлыйбыз. Уенда “Музей дуслары” һәм “Яшь эколог” түгәрәге членнары катнаша. Алар бүген безнең кызыклы сорауларыбызга җаваплар табарга тиешләр.

**1 бирем. “Авылым тарихында аның табигате”**

*“Яшь эколог” түгәрәге членнары – “Авылым атамалары”*

**“***Музей дуслары” түгәрәге членнары “Авылымның күренекле кешеләре”*

**2 бирем** . **“ Музейдагы иң кызыклы экспонат**” (укучылар 1-3 экспонат турында сөйлиләр) Өй эше

**3 бирем. “Мин аннан сорар идем...”** Төбәкне өйрәнү эшендә кызыксындыргансорауларга җавап бирү өчен кемне кунакка чакырдыгыз?

**4 бирем. “Бу экспонат сөйли...”** ( һәр командага 2 экспонат бирелә, балалар шул экспонат исеменнән сөйлиләр)

**5 бирем. “Киләчәк музее”** ( Тагын 100 елдан сез мәктәп музеен ничек күз алдына китеәсез?)

**1. Эльвира.** Без Чалпы авылының күренекле кешеләре белән таныштырып китәбез. Менә алар:

Әлбәттә, бөтен татар тарихында тирән эз калдырган шәхес ул -Таҗетдин Ялчыгол. 18 йөз ахыры-19 гасыр башында Казан, Уфа ,Оренберг һ.б. губерна авылларында укыткан, “Тәвахы Болгарийә”, “Фәваде Бәхәвийә”,

“Рисаләи Газизә” исемле хезмәтләр авторы, халык медицинас ы буенча, дини- әдәбият китапларын язучы галим ул.

Чалпы кешесе **Ногайбәк Хәсәновны** авылның күренекле кешесе диеп әйтмичә булмас. Хәсәннең “табылдык” малае үсеп курку белмәс батырга әверелгән. Пугачев восстаниесендә ул җитәкчелек иткән отрядлар крепостьларны алган, ә үзе 1774 елда Эстәрлетамак авылы янында каты бәрелештә һәлак булган.

**2.Ислам**.Тагын бер күренекле шәхес - **Валиуллин Гыйрфан** Валиулла улы 1854 елның 26 июнендә Чистай губернасы Каргалы өязе Чертуш авылында туа. Авыл мәдрәсәсендә һәм Чистай губернасында медицина фәне буенча белем ала һәм Уфадагы Диния назарәтендә укып, Указлы мулла булып Чалпы авылынын 5 нче мәхәлләсенә кайта. Озак еллар халыкка дини һәм медицина ярдәме күрсәтә.

Кыю очучы - 1922 елда Чалпы авылында туган лейтенант **Әгъләм Гәләү улы Низамов**. Ул Балтыйк флоты 43 авиация эскадрильясының15 разведка авиаполкында хезмәт иткән. Фронт командованиесе тарафыннан 40 уңышлы очыш операцияләре, 3 самолетны бәреп төшергәне өчен “Кызыл Байрак” ордены белән бүләкләнгән. 1945 елның 26 мартында дошман истребителе тарафыннан утка тотылган һәм һәлак булган.

**3. Алина.** Чалпы халкының хәтереннән җуелмас шәхес - 1961 елдан ”Коммунизмга” колхозы рәисе булган **Сәгадәт Аппаков**. Аның тырышлыгы белән 1960-70 елларда терлекләр тораклары, ашлык саклау амбарлары, ремонт мастерскойлары, агачтан һәм таштан яңа мәктәп биналары, тулай торак, балалар бакчасы, участок больницасы файдалануга тапшырыла. Колхоз республикада иң алдынгылар сафында була.

Авылыбызның иң танылган кешеләре арасында “Коммунизмга” колхозы комбайнчысы **Фәхразый Каримов та бар.** Аныңҗитәкчелегендә 1976 елның 27 августында, 16 сәгать дәвамында 134га 4048 ц. бодай суктырып, Татарстан республикасы буенча рекорд куела. Озак еллар фидакарь хезмәте өчен Ф.Каримов Социалистик Хезмәт Герое исемен, Алтын йолдыз һәм икенче дәрәҗәдәге Ленин орденына лаек була. Ул бүген дә безнең арада.

**4. Илнур.** *Салихов Мөстәкыйм Салихович*- сугыштан соң 34 ел буе Чалпы урта мәктәбе директоры булып эшли, “Халык мәгарифе отличнигы” дигән мактаулы исемгә дә лаек була. Сугышта гвардия капитаны дәрәҗәсендә хезмәт иткән. Артеллерия полкының разведка җитәкчесе ул. II нче дәрәҗә “Ватан сугышы ордены”, “Кызыл йолдыз” ордены, 5 медаль белән бүләкләнгән. Мәктәп тарихында гына түгел, авыл, район, республика күләмендә танылган шәхес ул.

*Каюмов Закария Абдуллович* - сугыштан соң озак еллар мәктәптә география укытучысы була. ”РСФСРның атказанган укытучысы”, “Халык мәгарифе отличнигы”. Бөек Ватан сугышында Курск дугасы бәрелешләрендә катнашкан.Медальләр белән бүләкләнгән шәхес ул.

**5 Айрат.**Чалпының күренекле кешеләре арасында 1980 елларда “Коммунизмга” колхозын җитәкчесе булып эшләгән, бик күп китаплар авторы, шагыйрь Илдус абый Гыйләҗев тә бар.

“Чалпы авылы тарихы”, “Уравыч юллар”, “Мәхәббәт хакына”, “Пар канатлар кайрылмасын” китаплары авторы якташыбыз Сәлах абый Шариповны, ветеран укытучылар Исламов Хәким Галимович, Махиянов Гали Махиянович, Сафин Габделхак Сафиуллович, Халимов Таҗетдин Хәлимович, Хафизов Әхмәтзыя Мөхәммәтрәхимовичлар турында да бик күп сөйләп булыр иде.

*Исламов Хәким Галимович* 1926 елда туган. 1943 елда Совет Армиясенә алына. Польша һәм Германияне азат итүдә катнаша кече лейтенант Исламов. Сугыш тәмамлангач Дрезденда хәрби комендатурада эшли. 1947 елда демобилизацияләнә һәм озак еллар мәктәптә химия фәнен укыта. 1997 елның мартында вафат була.

*Махиянов Гали Махиянович* - 1923 елда туган. 1942 елда сугышка алына. ГДР һәм Чехославакияне азат итүдә катнаша. Сугышта рота һәм взвод командиры, өлкән лейтенант булып хезмәт итә. 5 медаль белән бүләкләнә. 1947 елда демобилизацияләнә, мәктәптә тарих фәнен укыта. 1996 елның 8 мартында вафат була.

*Сафин Габделхак Сафиуллович*- 1920 елда туган. 1939 елда армия сафларына алына. Күп бәрелешләрдә һәм Көнбатыш Украинаны азат итүдә катнаша. Артеллирист, гвардия старшинасы, батарея һәм дивизионда старшина булып хезмәт итә. 3 мәртәбә җиңел, 1 тапкыр авыр яралана. “Кызыл йолдыз” ордены һәм 5 медаль белән бүләкләнә. 1944 елда демобилизацияләнә. 1938 елдан укытучы булып эшләп, тарих фәнен укытуга тугрылыклы булып кала. 1995 елның 23 январендә вафат була.

*Халимов Таҗетдин Хәлимович*- 1923 елда туган. 1942 елда сугышка китеп, танк механигы, водителе, разведчик, связист, санинструктор булып та хезмәт иткән. 4 тапкыр яраланган. 1946 елда демобилизацияләнеп, батырлыклары өчен 5 медаль белән бүләкләнә. 40 еллап мәктәптә хезмәт дәресләре алып бара. 1994 елда вафат була.

*Хафизов Әхмәтзыя Мөхәммәтрәхимович*- 1927 елда туган. Совет Армиясенә1944 елда чакырыла. Гвардия капитаны. Күп медальләр белән бүләкләнә. 1955 елда демобилизацияләнә һәм хәрби хезмәткә әзерлек дәресләре укыта. 1990 елның 21 январендә вафат була.

80 елларда “Коммунизмга” колхозын җитәкләгән бик күп китаплар авторы, шагыйрь Илдус абый Гыйләҗев;

Чалпы авылы тарихы, “ Уравыч юллар”, “Мәхәббәт хакына”, “Пар канатлар кайрылмасын” китаплары авторы якташыбыз *Сәлах абый Шарипов*

**Без сезне Чалпы авылының атамалары белән таныштырып китәргә телибез.**

**1.Айрат.** Басуларга төрле хайваннар исеме бирелү безнең төбәкләрдә шундый хайваннарның яшәвен раслаучы фактлар булып тора. Бу исемнәр гасырдан гасырга күчеп безнең чорга килеп җиткән. “Аю куагы” бик борынгыдан калган исем, биредә аюлар яшәгән.Чалпыдан Камышлы авылына барганда сул якта кала торган басу “Кәҗә тавы” дип атала. Бу тирәдә кыр кәҗәләре күпләп яшәгән. Хәзер дә сирәк булса да аларны очратып була.

**2.Эльза.** Елан тавын Чалпы авылы халкы яхшы белә. Тирән кул чокырының урманга якын урынында, шактый гына текә чирәмлек бар. Чалпы авылына беренче нигез салучылар җәй башында, шушы чирәмлектә казынып ятучы еланнарны күргәннәр. Бу турыда халык күңелендә буыннан-буынга күчеп төрле легендалар, әкиятләр калган. Имеш, елан тавындагы еланнар 100 ел яшәгәч, аждаһага әйләнеп һавага күтәреләләр икән. Җиләктән кайтканда бер карчык менә мондый хәлне күрә: өермәләп, давыллап каты яңгыр килә һәм кара болыт Елан тавы астындагы камышлы күлдән зур гына аждаһаны бөтерә-бөтерә күтәреп ала да үзе белән алып китә. Бу хәл чынбарлыкта булган дип, бик ошатып сөйләгәннәр. Күп еллар авыл халкы шушы камышлы күл буена барырга курыккан.

Елан тавы чирәмлегендә Кызыл китапка кертелгән суырлар яши. Авыш чирәмлек суыр оялары белән чуарланып бетә. Аучылар суырларны атып, аларны гасырлар буе яшәгән, ияләшкән урыннарынан китәргә мәҗбүр итәләр. Куркытылган суырлар Касбулат һәм Корайлык буйларында нәселләрен дәвам иттерәләр. Суырлар тереклеген саклап калу - авыл халкының, бөтен җәмәгатьчелекнең бүген дә иң мөкатдәс һәм изге бурычларының берсе булып тора.

**3. Гөлфирә**.Чалпы ягыннан килеп, Татшуган урманына кереп, чакрым ярым баргач уң якта төрле агачлар, куаклар,үләннәр үскән, бүре өннәре ясалган бер калкулык бар. Крестьяннар восстаниесе җитәкчесе Емельян Пугачевның аерым отрядлары бу төбәктә (1774 ел) хәрәкәт иткән. Алар шушы тау башыннан тирә-якка карап, патша гаскәрләренең хәрәкәтен күзәткәннәр. Бу таудан якын авыллар күренеп тора. Ул “Каравыл тавы” дип атала. Шул “Каравыл тавы” исеме буыннан буынга күчеп безнең көннәргә килеп җиткән.

**4.Илнара.**Чалпы авылыннан ике километр көньякта басу эчендә, “Бакыр базы” дип аталып йөри торган бер калкулык бар. 18 йөзнең икенче яртысында бакыр эзләп безнең төбәкләрдә аерым экспедицияләр йөри.Бакыр эзләүчеләр шушы калкулыкта берничә урында баз казып бакыр эзләгәннәр. Әмма бакыр табылмаган. Шул вакыттан калган чокырлар һәм алар кырындагы чирәмлек 1960 елларга кадәр саклана. Калдау җирләр булып ятмасын дип, колхоз идарәсенең кушуы буенча чокырлар тигезләнә һәм сөрү җирләренә кушыла.

5.**Гөлназ.**Татшуган юлы белән барып, урман кырыннан сул якка бер чакырым киткәч,юл кырында чокыр күрергә мөмкин. Ул чокыр Баланлы Бүләк авылына таба урман кырлап Мулла тавына кадәр дәвам итә.Аның тирәнлеге заманында өч аршин булган. Бу озын чокырны, Пугачев восстаниесендә катнашып, соңыннан каторгага хөкем ителгән 15 кеше казыган. 1905-1907 елгы революция бастырылгач, хөкем ителүчеләр шушы чокырны кабат казып тирәнәйткәннәр. Күп еллар үтүгә ул чокыр саеккан, күп кенә урынында төрле үләнчел үсемлекләр, чия куаклары үсеп чыккан.

**6.Азамат.**Чалпыдан иске Сукаеш юлы белән өч чакрым чамасы баргач, сул якка таба 3-4 километр сузылган чокырга тап буласың. Бу Корайлык чокыры. Урсай юлына табарак, Мөслим авылы ягыннан килеп кушылган чокыр турында бер күлләвек бар. Әлеге күлне “Бояр күле” дип атаганнар. Чөнки шушы күлгә ерак түгел Балвушин фамилияле боярның йорты булган. Якын- тирә басулар - бар да аның биләмәләре. Матур гына күлдә балыклар үрчегән, каз, үрдәкләр йөзеп йөргән.

**Фәхразый Каримов турында өстәмә материал**

* Шул геройлар арасында безнең авылдашыбыз Кәримов Фахразый Шәмсимөхәммәт улы да бар. Ул бүген дә безнең арада. 1976 елда күп еллар тракторчы, комбайнчы булып эшләгән Каримовка, СССР Верховный Советы указы белән Социалистик Хезмәт герое исеме бирәләр.
* Хезмәт юлын Фахразый ага 12 яшендә Сәлих Зәкиевның тракторында сабан чистартучы булып башлап җибәрә. Сабан артыннан күпереп калган беренче буразналар аны игенче һөнәренә мәңгелеккә бәйли. Көзен туңга сөрелгән җирдәҗитешкән тук башакларның диңгездәй дулкынлануын күрү аңа хезмәт нәтиҗәсен тою шатлыгын китерә.
* 7 класс белем алганнан соң Фахразый ага Чалпы МТСында тракторчылар әзерләү курсын тәмамлый. Сугыштан соңгы авыр еллар була ул. Бераздан Бөгелмәдәге алты айлык трактористлар курсында укып кайта. Җәен С-80 тракторында басуда эшләсә, кышын бульдозерны “иярли”.
* 1958 елдаколхозчылар арасында абруе зур булу сәбәпле, “Коммунизмга” колхозында комплекслы бригада җитәкчесе итеп билгеләнә, РСМ-8 комбайнында иген суктыра абашлый.
* Ф. Каримов 15 ел буе СК-3, СК-4 комбайннарында эшләп тәҗрибә туплый һәм 1975 елда аңа “Нива” комбайнын ышанып тапшыралар.1976 елның 27 августында Каримов звеносы 16 сәгать эчендә 134 гектар җирдән 4048 ц. бодай суктырып Татарстанда рекорд куя. Шушы хезмәтләре нәтиҗәсе буларак аңа бик мактаулы исем бирелә дә инде. Хәзерге көндә Фахразый абыйның күкрәген Кызыл йолдыз ордены, Ленин ордены һәм Хезмәт Кызыл байрагы орденнары бизи.